Predkladacia správa

Návrh vyhlášky Úradu geodézie, kartografie a katastra Slovenskej republiky, ktorou sa mení a dopĺňa vyhláška Úradu geodézie, kartografie a katastra Slovenskej republiky č. 300/2009 Z. z., ktorou sa vykonáva zákon Národnej rady Slovenskej republiky č. 215/1995 Z. z. o geodézii a kartografii v znení neskorších predpisov v znení neskorších predpisov (ďalej len „návrh novely vyhlášky“) vypracoval Úrad geodézie, kartografie a katastra Slovenskej republiky (ďalej len „Úrad“) podľa splnomocňovacieho ustanovenia § 28 ods. 1 zákona Národnej rady Slovenskej republiky č. 215/1995 Z. z. o geodézii a kartografii v znení neskorších predpisov (ďalej len „zákon o geodézii a kartografii“) ako iniciatívny materiál.

Dôvody, na základe ktorých Úrad pristúpil k vypracovaniu návrhu novely vyhlášky reagujú na zmeny vyplývajúce zo zákona č. 212/2018 Z. z. , ktorým sa mení a dopĺňa katastrálny zákon a ktorým sa menia a dopĺňajú niektoré zákony (ďalej len „novela katastrálneho zákona“), a ktorý v novelizačnom čl. II zároveň upravil aj ustanovenia zákona o geodézii a kartografii. Návrh novely vyhlášky ďalej zohľadňuje zmeny, ktoré si vyžiadala aplikačná prax a potreba úpravy niektorých formulácií v oblasti záväzných referenčných systémov. Novým prvkom pri definícii geodetických systémov a transformácií je zavedenie tzv. EPSG kódov na jednoduchšiu orientáciu a vyhľadávanie parametrov jednotlivých geodetických systémov a transformácií medzi nimi. V súlade so splnomocňovacím ustanovením § 28 ods. 1 písm. h) a i) zákona o geodézii a kartografii Úrad v návrhu novely vyhlášky upravuje postup pri vydávaní preukazu geodeta a tiež postup pri evidovaní údajov o rodinnom dome, bytovom dome a byte v bytovom dome. 

Upravujú sa aj niektoré transformačné parametre pre smer transformácie ETRS89 (ETRF2000) → S-JTSK (JTSK03) a ustanovenie o záväznosti Rezortnej transformačnej služby, ktorej výsledky sú záväznými pre akékoľvek transformácie, ktorých výsledky sa preberajú do informačného systému katastra nehnuteľností. Táto požiadavka vyplynula z aplikačnej praxe a zohľadňuje skutočnosť, že pre niektoré geodetické činnosti je možné s ohľadom na presnosť prác používať aj iné typy transformácií.

Zdôrazňuje sa význam Slovenskej priestorovej observačnej služby ako referenčnej služby pre presné určovanie polohy objektov a javov. Návrh novely vyhlášky ďalej upravuje ustanovenia o informačnom systéme geodézie, kartografie a katastra a detailnejšie sa určuje obsah Základnej bázy údajov pre geografický informačný systém.

Predložený návrh vyhlášky nemá vplyv na životné prostredie, vplyv na informatizáciu spoločnosti a na služby verejnej správy pre občana, nemá vplyv na podnikateľské prostredie, ani na manželstvo, rodičovstvo a rodinu. Vyhodnotenie vplyvu na rozpočet verejnej správy, na zamestnanosť vo verejnej správe a financovanie návrhu a sociálnych vplyvov je uvedené v doložke vybraných vplyvov a následne vo vypracovanej analýze vplyvov na rozpočet verejnej správy, na zamestnanosť vo verejnej správe a financovanie návrhu a analýze sociálnych vplyvov.

Návrh novely vyhlášky nie je predmetom vnútrokomunitárneho pripomienkového konania.

Účinnosť novely vyhlášky sa navrhuje od 1. októbra 2019, a to aj vzhľadom na dĺžku legislatívneho procesu a s prihliadnutím na nadobudnutie účinnosť § 20a zákona o geodézii a kartografii.